**EGYESÜLET ALAPSZABÁLYA**

**egységes szerkezetben**

Az alapszabály mellékletét képező tagjegyzéket aláírók, mint alapító tagok, a Magyar Elöltöltős Fegyveres Lövészek Szövetsége Egyesület egységes szerkezetbe foglalt jelen alapszabályát – mely az 1998-ban elfogadott alapszabály módosítása és a hatályos jogszabályoknak megfelelő átdolgozása - elfogadják, az alábbiak szerint.

**I.**

AZ EGYESÜLET ADATAI

1.Az Egyesület teljes **neve**: **Magyar Elöltöltő-Fegyveres Lövészek Szövetsége Egyesület**

Az Egyesület idegen nyelvű elnevezése: **Hungarian Blackpowder Shooters and Hunters Association**

2. Az Egyesület **székhelye**: 1044 Budapest, Kálvin János u. 35.

3. Az Egyesület **jogállása:**

Az Egyesület önálló jogi személy.

4. Az egyesület **honlapja** *(közleményeinek internetes elérhetősége)***:**

**www.kapszli.hu**

5. Az egyesület alapító tagjainak adatait az alapszabály – elkülönítve kezelt – mellékletét képező tagjegyzék tartalmazza.

**II.**

**AZ EGYESÜLET CÉLJA ÉS TEVÉKENYSÉGEI**

1. Az Egyesület **céljai:**

1.1 A jogszabályok, a társadalmi együttélés a lövész és vadászerkölcs szabályainak elmélyítése, tiszteletben tartása.

1.2 A természet és a környezet megóvása, a megóvásra való nevelés.

1.3 Az elöltöltő fegyveres lövészsportok, vadászat fejlesztése és népszerűsítése.

1.4 A tagjai érdekeinek képviselete, valamint kedvező sportlövészeti és vadászati lehetőségek biztosítása.

1.5 A feketelőporos fegyverekkel, lövész és vadászkultúránkkal kapcsolatos kutatások, tanulmányok, oktatás támogatása.

2. Az egyesület **tevékenységei**:

**I. A céljai megvalósítására szolgáló, alapcél szerinti tevékenységek:**

- Tudományos tevékenység, kutatás,

- Nevelés és oktatás, képességfejlesztés, ismeretterjesztés,

- Kulturális tevékenység,

- Kulturális örökség megóvása,

- Fenntartható vadászat alapelveinek propagálása, képviselete

- Sportlövészeti tevékenység

- Bérvadászatok szervezése

**II. Gazdasági-vállalkozási tevékenység:**

Az Egyesület céljai megvalósítása gazdasági feltételeinek biztosítása érdekében, a célok megvalósításával közvetlenül összefüggő gazdasági-vállalkozási tevékenységet is folytathat, amely azonban nem lehet az Egyesület fő tevékenysége.

**III.**Az Egyesület közvetlen politikai tevékenységet nem folytat, szervezete pártoktól független és azoknak anyagi támogatást nem nyújt, illetve azoktól támogatást nem kap.

**III.**

# A TAGSÁGI VISZONY

1. Az Egyesületbe felvételüket kérhetik azok a cselekvőképes, vagy korlátozottan cselekvőképes 14. életévüket betöltött természetes személyek és jogi személyek, akik, illetve amelyek az Egyesület célkitűzéseit elfogadják. Korlátozottan cselekvőképes kiskorú természetes személy (14-18 év között) felvételéhez törvényes képviselői hozzájáruló nyilatkozat is szükséges.

Az egyesület teljes jogú tagjai a nagykorú egyesületi tagok.

Különleges jogállású tagok: a korlátozottan cselekvőképes kiskorú egyesületi tagok.

Az Egyesület teljes jogú tagjait egyenlő jogok illetik meg. Az egyesület teljes jogú tagjai a közgyűlésen – teljes bizonyító erejű magánokiratba foglalt meghatalmazás alapján – meghatalmazott képviselő útján is részt vehetnek, és gyakorolhatják tanácskozási, illetve – ha ezzel rendelkeznek – szavazati jogukat.

2. Az Egyesület tagjává – a fentieket figyelembe véve - választható az a jogi személy és magánszemély, aki a belépési nyilatkozatban az Egyesület alapszabályát elfogadja, és a tagsági viszonyból származó kötelezettségek teljesítését vállalja.

Az Egyesület tagjává választást a jelölt – a megfelelően kitöltött és aláírt belépési nyilatkozat benyújtásával – kérelmezheti. A nyilatkozathoz mellékelni kell két teljes jogú tag ajánlását is. Amennyiben jogi személy kéri felvételét, mellékelni kell a szervezet igazolását arról, hogy nevében ki járhat el képviselőként a tagsági jogok gyakorlása során.

Az ajánlásokkal ellátott belépési nyilatkozatot az Egyesület elnökének címezve kell benyújtani. A kérelmet az Elnökség javaslatára a főtitkár terjeszti a Közgyűlés elé, és az Egyesület rendes tagjává választásról a Közgyűlés egyszerű szótöbbséggel dönt.

Az Egyesület teljes jogú tagjainak jogai:

1. részt vehetnek az Egyesület Közgyűlésén, ott tanácskozási (ideértve a felszólalást és a kérdések feltételét is), indítványozási, észrevételezési és szavazati jogot gyakorolhat;
2. bármely társasági tisztségre választhatnak és megválaszthatók;
3. jogosultak és kötelesek részt venni az Egyesület rendezvényein;
4. igénybe vehetik az Egyesület által nyújtott kedvezményeket,
5. a testületi szervek vezetőitől, valamint a tisztségviselőktől tájékoztatást kaphatnak.

Az Egyesület teljes jogú tagjainak kötelességei:

1. kötelesek megtartani az Alapszabály és egyéb egyesületi szabályzatok rendelkezéseit, illetőleg az Egyesület szerveinek határozatait;
2. kötelesek teljesíteni az Egyesület tevékenységével kapcsolatosan önként elvállalt feladataikat, és tőlük elvárható módon elősegíteni az Egyesület célkitűzéseinek megvalósítását;
3. kötelesek a tagdíjat késedelem nélkül befizetni (legkésőbb minden év március 31. napja);
4. nem veszélyeztethetik az egyesület céljainak megvalósulását és az egyesület tevékenységét.

Az Egyesület különleges jogállású tagjainak jogai és kötelességei:

a) részt vehetnek az Egyesület Közgyűlésén, ott tanácskozási (ideértve a felszólalást és a kérdések feltételét is), indítványozási, észrevételezési jogot gyakorolhat;

b) korlátozottan cselekvőképes kiskorú tag csak életkorának megfelelő olyan tisztségre választható, mely képviseleti joggal nem jár;

c) jogosultak részt venni az Egyesület rendezvényein, a versenyeken megfelelő feltételek teljesülése esetén indulhatnak;

d) kötelesek a tagdíjat késedelem nélkül befizetni (legkésőbb minden év március 31. napja).

5. A tag, a vezető tisztségviselő és a Felügyelő Bizottság tagja kérheti a bíróságtól az egyesület szervei által hozott határozat hatályon kívül helyezését, ha a határozat jogszabálysértő vagy az alapszabályba ütközik.

A határozat hatályon kívül helyezése iránt attól az időponttól számított harminc napon belül lehet keresetet indítani az egyesület ellen, amikor a jogosult a határozatról tudomást szerzett vagy a határozatról tudomást szerezhetett volna. A határozat meghozatalától számított egyéves, jogvesztő határidő elteltével per nem indítható.

Nem jogosult perindításra az, aki a határozat meghozatalához szavazatával hozzájárult, kivéve, ha tévedés, megtévesztés vagy jogellenes fenyegetés miatt szavazott a határozat mellett.

6.A tagsági viszony megszűnik:

1. a tag kilépésével, amelyet az egyesület képviselőjéhez kell írásban bejelenteni. A tag kilépettnek tekintendő a kilépő nyilatkozata képviselő általi kézhezvételének napjával;
2. a tag kizárásával;
3. a tag halálával, vagy jogutód nélküli megszűnésével;
4. a tagsági jogviszony felmondásával.

6.1. A tagsági viszony megszűnésekor az addigi befizetések nem kérhetők vissza, de a tag halála esetén méltánylásnak van helye. A méltányosságot kérelem benyújtása esetén az Elnökség gyakorolja. A befizetési kötelmek elmaradása esetén a tagot írásban kell felszólítani a mulasztásáról, határidőt megjelölve az utólagos teljesítésre. Nemteljesítés esetén a következő naptári évben csak új tagfelvételi eljárással lehet az Egyesület tagja.

6.2. Az Elnökség dönt a tagkizárás ügyében.

Kizárandó az Egyesület tagjai közül

‒ az a tag, aki tevékenységével, magatartásával vagy mulasztásával az Egyesület céljainak megvalósulását veszélyezteti (ide nem értve a felmondás alapját képező tagdíj fizetési mulasztást),

– az a tag, akit bíróság jogerős és végrehajtandó szabadságvesztés büntetésre ítélt és a közügyektől eltiltott.

E magatartások esetén kizárás helyett figyelmeztetés is alkalmazható, az elkövetett magatartás súlyosságához, egyszeri vagy ismételt jellegéhez igazodóan, ezekkel arányosan. A taggal szembeni eljárás szabályai ez esetben is megegyeznek a kizárásra alkalmazandó szabályokkal.

A kizárási eljárást – az Elnökség tagjainak ügye kivételével – az elnökség folytatja le. Az eljárás megindítását bármely tag írásban kezdeményezheti, a tudomására jutott tények és körülmények részletezésével, illetve a rendelkezésre álló bizonyítékok megjelölésével, csatolásával. Az eljárás megindításáról az elnök dönt. Az eljárás alá vont taggal az eljárás megindítását és az ellene felhozott okokat, annak bizonyítékait közölni kell, továbbá lehetőséget kell biztosítani számára, hogy védekezését és bizonyítékait előadja. A tag az eljárás során jogi képviselőt is igénybe vehet. A tagot az Elnökség kizárást tárgyaló ülésére meg kell hívni, és itt is lehetőséget kell adni számára, hogy védekezését megfelelően előadhassa.

A taggal az elnökség kizáró határozatát írásban közölni kell. A határozatnak tartalmaznia kell a kizárás indoklása körében az annak alapjául szolgáló okokat, tényeket, illetve azok bizonyítékait.

A tag tagsági jogviszonya kizárás esetén az Elnökségi döntés kézhezvételétől számított 15 nappal szűnik meg.

6.3. A tagsági jogviszonyt a közgyűlés harminc napos határidővel felmondhatja, ha a rendes tag hat hónapon keresztül az elnökség írásbeli – póthatáridőt tűző, és az ismételt mulasztás jogkövetkezményeire kifejezetten felhívó – felszólítása ellenére elmaradt a tagdíj megfizetésével. Az írásbeli felszólításban fel kell hívni a tagot arra, hogy amennyiben a felszólítás alaptalan, vagy mulasztását ki kívánja menteni, adja elő az ezekkel kapcsolatos tényeket és bizonyítékokat. A felszólításnak továbbá tájékoztatást kell adni az esetleges fizetési kedvezményekről is.

A tagsági jogviszony felmondás esetében a felmondási idő leteltével szűnik meg.

**IV.**

**AZ EGYESÜLET SZERVEZETE ÉS TISZTSÉGVISELŐI**

1. **Az Egyesület szervei**

Az Egyesület testületi szervei:

1. Közgyűlés,
2. Elnökség,
3. Felügyelő Bizottság.

A Közgyűlés – egyszerű szótöbbséggel hozott - határozatával egyéb eseti bizottságot létrehozhat.

Az Egyesület tisztségviselői:

1. elnök (elnökség elnöke),
2. főtitkár,
3. elnökségi tagok
4. felügyelő bizottsági elnök és tagok.

Az egyesület vezető tisztségviselőinek az Elnökség tagjai minősülnek.

2. **A Közgyűlés**

A Közgyűlés a tagok összessége, az Egyesület döntéshozó szerve.

A Közgyűlés rendes és rendkívüli lehet. Rendes Közgyűlést az Egyesület évente egyszer tart. A közgyűlés döntéseit ülés tartásával hozza meg

**2/A. Közgyűlés ülés tartásával.**

***a)* A közgyűlés ülésének összehívása, a napirend megállapítása, a közgyűlés helyének kijelölése.**

A Közgyűlés ülését az elnök akadályoztatása esetén főtitkár írásban hívja össze.

Rendkívüli Közgyűlést kell összehívni a tagok legalább egyharmada által aláírt kérelemre, melyben megjelölik az összehívás okát és célját. A Közgyűlést össze kell hívni, ha azt az illetékes törvényszék elrendeli. Össze kell továbbá hívni a szükséges intézkedések megtétele céljából akkor is, ha:

‒ az egyesület vagyona az esedékes tartozásokat nem fedezi;

‒ az egyesület előreláthatólag nem lesz képes a tartozásokat esedékességkor teljesíteni; vagy

‒ az egyesület céljainak elérése veszélybe került.

Ez utóbbi esetekben összehívott közgyűlésen a tagok kötelesek az összehívásra okot adó körülmény megszüntetése érdekében intézkedést tenni vagy az egyesület megszüntetéséről dönteni.

A Közgyűlést az elnök írásban hívja össze. Döntésével megjelöli a közgyűlés napirendjét, továbbá kijelöli annak helyét és időpontját.

A közgyűlés ülése főszabály szerint az egyesület székhelyén tartandó, de az összehívó határozhat az ülésnek a székhelyen kívüli egyéb alkalmas helyszínen történő megtartásáról is.

***A közgyűlésre szóló meghívót a tagoknak bizonyíthatóan, igazolható módon kell megküldeni, azaz ajánlott levél küldemény vagy visszaigazolható e-mail formájában.*** A közgyűlési meghívónak tartalmaznia kell:

‒ az egyesület nevét és székhelyét;

‒ az ülés idejének és helyszínének megjelölését;

‒ az ülés napirendjét. A napirendet a meghívóban olyan részletességgel kell feltüntetni, hogy a szavazásra jogosultak a tárgyalni kívánt témakörökben álláspontjukat kialakíthassák. A meghívóhoz csatolni kell továbbá az írásbeli előterjesztéseket is.

Szabályszerűnek az összehívás akkor minősül, ha a tagok az ülésről legalább tizenöt nappal az ülés időpontját megelőzően írásban – a megküldött meghívó útján – értesülnek.

Ha a döntéshozó szerv ülését nem szabályszerűen hívták össze, az ülést akkor lehet megtartani, ha az ülésen valamennyi részvételre jogosult jelen van, és egyhangúlag hozzájárul az ülés megtartásához.

Az elnök a közgyűlés összehívását megelőzően a napirend tervezetét megküldi a tagoknak azzal, hogy arra a kézhezvételtől számított öt napon belül észrevételt, illetve újabb napirendi pontokra vonatkozó indokolt indítványokat tehetnek. A határidő lejártát követően a beérkezett javaslatokat és észrevételeket figyelembe véve a főtitkár összeállítja a közgyűlés napirendi pontjait.

***A napirendi pontok kiegészítése esetén a közgyűlést megelőzően a szavazásra jogosultak tudomására kell hozni bizonyíthatóan, igazolható módon, azaz ajánlott levél küldemény vagy visszaigazolható e-mail formájában a napirendi pontok kiegészítését, megtárgyalásra kerülő indítványokat.***

***A napirend kiegészítésének tárgyában a közgyűlést összehívó személy – elnök - jogosult dönteni.***

Ha az összehívó a napirend kiegészítése iránti kérelemről nem dönt, vagy azt elutasítja, a közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában. Ehhez azonban az szükséges, hogy valamennyi szavazásra jogosult jelen legyen, és a napirenden nem szereplő kérdés megtárgyalásához egyhangúlag hozzájáruljon.

***b)* Az ülés lebonyolítása**

Az ülés megnyitását követően ki kell jelölni a közgyűlés tisztségviselőit, akik: a levezető elnök, a jegyzőkönyv-vezető, és a jegyzőkönyv hitelesítők (utóbbiak egyúttal szükség szerint, a titkos szavazásoknál mindig szavazatszámláló bizottságot is alkotnak).

A közgyűlést az egyesület elnöke vezeti le, akadályoztatása esetén a főtitkár látja el a levezető elnöki teendőket.

A jegyzőkönyvvezetőt a levezető elnök kéri fel. Jegyzőkönyvvezető nem tag (tagi képviselő) is lehet.

A jegyzőkönyv hitelesítésére a levezető elnök két jelen lévő egyesületi tagot kér fel, akik vállalják, hogy a közgyűlés egészén végig jelen lesznek, és aláírásukkal hitelesítik a felveendő jegyzőkönyv tartalmát.

Ezt követően meg kell állapítani a közgyűlés határozatképességét. A határozatképességet minden határozathozatalnál vizsgálni kell. Ha egy tag valamely ügyben nem szavazhat, őt az adott határozat meghozatalánál a határozatképesség megállapítása során figyelmen kívül kell hagyni.

Határozatképesség esetén a közgyűlés szavaz a napirend esetleges kiegészítéséről, ezt követően a napirend elfogadásáról.

A közgyűlés ülésének rendjéért a levezető elnök felel. Megadhatja, figyelmeztetheti az előre megadott időkeret túllépésére, illetve a tárgytól való eltérésre. A levezető elnök megvonhatja a felszólalótól a szót, ha az a figyelmeztetés ellenére tovább folytatja az arra okot adott magatartását. Rendzavarás esetén figyelmeztetéssel élhet, illetve ez okból felfüggesztheti a közgyűlés ülését.

A napirend megnyitása után a levezető elnök vitára bocsátja a megküldött előterjesztést, megállapítja a felszólalások időkeretét, levezeti és lezárja a vitát, majd levezeti a szavazást.

Az Egyebek napirendi pontban tájékoztatók, szavazást nem igénylő beszámolók tárgyalhatóak.

A Közgyűlés ülései nem nyilvánosak, azon a tagokon és az ügyvezetésen kívül a közgyűlés összehívására jogosult által meghívottak és az alapszabály vagy a közgyűlés határozata alapján tanácskozási joggal rendelkező személyek vehetnek részt.

***c)*** **A közgyűlés határozatképessége**

A Közgyűlés határozatképes, ha azon a szavazásra jogosult tagok több, mint fele jelen van.

Ha az egyébként szabályszerűen összehívott Közgyűlés a megjelent szavazásra jogosult tagoknak az előírtnál alacsonyabb száma miatt határozatképtelen, fél óra várakozás után a közgyűlés a meghívóban meghirdetett napirendi pontokban a megjelent szavazásra jogosult tagok számára tekintet nélkül határozatképessé válik, ha a közgyűlés meghívójában a távollét e jogkövetkezményére és a meghatalmazott képviselő igénybe vételének lehetőségére a tagok figyelmét kifejezetten felhívták. A közgyűlés ez esetben a napirend kiegészítéséről nem határozhat.

***d)* A szavazás módja, a határozatok közlése:**

A Közgyűlés határozatait általában nyílt szavazással, egyszerű szótöbbséggel hozza. ***Szavazategyenlőség esetén a határozatot elvetettnek kell tekinteni.***

Titkos szavazást rendelhet el a Közgyűlés az elnök előterjesztésére vagy a szavazásra jogosult tagok egyharmadának kezdeményezésére. Személyi kérdésekben a szavazás minden esetben titkosan történik.

***Az alapszabály módosításához a jelenlévő szavazati joggal rendelkező tagok háromnegyedes szótöbbséggel hozott határozata szükséges. Az egyesület céljának módosításához és az egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.***

A Közgyűlés határozathozatalában nem vehet részt az a személy, aki vagy akinek közeli hozzátartozója [Ptk. 8:1. § (1) bek. 1. pont], élettársa (a továbbiakban együtt: hozzátartozó) a határozat alapján

* kötelezettség vagy felelősség alól mentesül, vagy
* bármilyen más előnyben részesül, illetve a megkötendő jogügyletben, illetve meghozandó döntésben egyébként érdekelt.
* aki ellen a határozat alapján pert kell indítani;
* akinek olyan hozzátartozója érdekelt a döntésben, aki az egyesületnek nem tagja;
* aki a döntésben érdekelt más szervezettel többségi befolyáson alapuló kapcsolatban áll.

A szavazás során elsőként az előterjesztéshez érkezett módosító javaslatokról szavaznak, és ez után az elfogadott módosító javaslatokkal egységes szerkezetbe foglalt végleges szövegről szavaznak. A szavazást követően a levezető elnök szóban kihirdeti a döntést.

***e)* Jegyzőkönyvezés**

A közgyűlés egészéről jegyzőkönyvet kell felvenni. A jegyzőkönyvnek tartalmaznia kell a közgyűlés helyét, idejét, a határozatképesség megállapítását, a közgyűlés megválasztott tisztségviselőit, az elfogadott napirendet, a napirend keretében elhangzott hozzászólások összefoglalását, a meghozott döntéseket.

***f)* A Közgyűlés hatásköre:**

A Közgyűlés kizárólagos hatásköre:

1. megválasztja és – ha tisztségük ellátására méltatlanná váltak – visszahívja az Egyesület vezető testületeinek tagjait (Elnökség, Felügyelő Bizottság*),* illetve az egyesület tisztségviselőit, könyvvizsgálóját, továbbá megállapítja esetleges díjazásukat,
2. határoz az Elnökség által előterjesztett fontos, az Egyesületet érintő ügyekben, és kialakítja az Egyesület álláspontját az aktuális kérdésekben, melyet az Elnökség köteles képviselni;
3. elfogadja vagy módosítja az alapszabályt, illetőleg az Egyesület egyéb szabályzatait;
4. az Elnökség javaslata szerint, a főtitkár előterjesztése alapján dönt a tagfelvételi kérelmekről;
5. tárgyalja a tagok által előterjesztett indítványokat;
6. elfogadja az éves költségvetést, az Elnökség szakmai beszámolóját, illetve a számviteli beszámolót, annak mellékleteivel együtt (kiegészítő melléklet). A számviteli beszámoló elfogadásához egyszerű szótöbbség szükséges. Az Egyesület a beszámolót a [www.kapszli.hu](http://www.kapszli.hu) honlapon hozza nyilvánosságra.
7. a vezető tisztségviselő feletti munkáltatói jogok gyakorlása, ha a vezető tisztségviselő az egyesülettel munkaviszonyban áll;
8. az olyan szerződés megkötésének jóváhagyása, amelyet az egyesület saját tagjával, vezető tisztségviselőjével, a felügyelőbizottság tagjával vagy ezek hozzátartozójával köt;
9. a jelenlegi és korábbi egyesületi tagok, a vezető tisztségviselők és a felügyelőbizottsági tagok vagy más egyesületi szervek tagjai elleni kártérítési igények érvényesítéséről való döntés;
10. határozathozatal a más egyesülettel való egyesülés, illetve az egyesületekre való szétválás egyes kérdéseiben (egyesülés, illetve szétválás elhatározása, egyesülési – szétválási terv, illetve a kapcsolódó számviteli beszámolók, egyesülési – szétválási szerződések elfogadása)
11. az egyesület megszűnésének elhatározása, a végelszámoló kijelölése.

Az Egyesület a Közgyűlés által hozott valamennyi határozatát, az éves beszámolót és az éves jelentést az [www.kapszli.hu](http://www.kapszli.hu/) honlapon hozza nyilvánosságra.

**3. Az Elnökség**

***a)* Összetétele**

***Az Egyesület operatív vezetésével kapcsolatos feladatokat a három tagú Elnökség látja el.*** Az elnökséget a közgyűlés választja öt éves időtartamra. ***Az Elnökség tagjai: az elnök, a főtitkár, és további egy elnökségi tag.*** A tagok megbízatása megválasztásuk elfogadásával jön létre. Az elnökség az elnökét maga választja tagjai közül.

***b)* Működése**

Az Elnökség döntéseit ülés tartásával hozza meg.

Az Elnökség üléseit szükség szerinti gyakorisággal, de legalább negyedévente tartja. Az Elnökség üléseit az elnök hívja össze írásban. Szabályszerűnek az összehívás akkor minősül, ha a tagok legalább nyolc nappal az ülés időpontját megelőzően írásban módon értesülnek, és az ülés tárgysorozatáról leírást kapnak. ***Az elnökségi ülésre szóló meghívót az elnökség tagjainak bizonyíthatóan, igazolható módon kell megküldeni, azaz ajánlott levél küldemény vagy visszaigazolható e-mail formájában.***

Az elnökségi ülésre – annak tárgykörére figyelemmel – esetenként további személyek hívhatók meg.

Az Elnökség ülései nem nyilvánosak, azokon az elnökségi tagokon kívül csak a Felügyelő Bizottság tagjai, az egyesületi tagok, illetve a meghívottak vehetnek részt.

Az elnökségi ülés határozatképes, ha a szavazásra jogosult elnökségi tagoknak több, mint a fele jelen van. Határozatait nyílt szavazással, egyszerű szótöbbséggel hozza. Szavazategyenlőség esetén a javaslatot elvetettnek kell tekinteni.

Határozatképtelenség esetén – legkésőbb 18 napon belül – az Elnökség ülését ismételten össze kell hívni. Határozatképtelenség miatt ismételten összehívott ülések is csak akkor határozatképesek, ha azokon az Elnökség tagjainak több, mint a fele jelen van.

Az Elnökség üléséről emlékeztetőt kell felvenni, amelyben rögzíteni kell az elnökségi ülés helyét, idejét, a jelenlévők számát és személyét, a határozatképesség megállapítását, a napirendet, az elhangzott hozzászólások rövid összefoglalását.

***c)* Hatásköre**

Az Elnökség dönt minden olyan, az egyesület irányításával kapcsolatos kérdésben, amelyet az Alapszabály nem utal a Közgyűlés kizárólagos hatáskörébe.

Az Elnökség feladatai:

1. ellátja az Egyesület operatív vezetésével, napi ügyeinek vitelével kapcsolatos feladatokat; az e körbe tartozó döntéseket meghozza;
2. az Egyesületet érintő ügyekben, fontos kérdésekben (különösen: beszámolók, éves költségvetés) előterjesztést fogalmaz meg a Közgyűlés számára;
3. az egyesületi vagyon kezelése, a vagyon felhasználására és befektetésére vonatkozó, a közgyűlés hatáskörébe nem tartozó döntések meghozatala és végrehajtása;
4. az egyesület jogszabály és az alapszabály szerinti szervei megalakításának és a tisztségviselők megválasztatásának előkészítése;
5. befogadja a tag írásbeli bejelentését annak kilépési szándéka esetén;
6. a tagsági viszonyt megszüntető elnökségi határozatot hoz (az Elnökség tagjainak kizárása kivételével);
7. az egyesületet érintő megszűnési ok fennállásának mindenkori vizsgálata és annak bekövetkezte esetén a szükséges intézkedések megtétele.

Az Elnökség a két Közgyűlés közötti időszakban végzett tevékenységéről a Közgyűlés előtt beszámol, és intézkedéseit a Közgyűlés hagyja jóvá. Az Elnökség döntéseiről két közgyűlés között tájékoztatja az Egyesület tagjait.

**4. Az Egyesület tisztségviselői**

***a)* Megbízatási idő**

Az egyesület IV. 1. pont szerinti tisztségviselőit a Közgyűlés öt évre választja, megbízatásuk lejárta után újra választhatóak. Az öt éves ciklus közben megszűnő megbízatású tisztségviselő helyére megválasztott új tisztségviselő megbízatása a ciklusból még hátralévő időre szól.

***b)* Összeférhetetlenségi szabályok**

A vezető tisztségviselőkre és a Felügyelő Bizottság tagjaira a Ptk. 3:22. §-ában rögzített összeférhetetlenségi, illetve kizáró szabályok irányadóak.

***c)* A vezető tisztségviselők feladat- és hatáskörei**

A vezető tisztségviselők ügyvezetési feladataikat személyesen kötelesek ellátni.

Az ***elnök*** feladatai:

1. a Közgyűlés és az elnökségi ülések levezetése,
2. Képviseli az Egyesületet
3. konferenciák és más rendezvények szervezése,
4. a Közgyűlésről felvett jegyzőkönyv hitelesítésére felkérés,
5. az Egyesület működésének irányítása,
6. képviseli az Egyesületet és rendelkezik a bankszámla felett.

A ***főtitkár*** feladatai:

1. képviseli az Egyesületet,
2. az elnök konzultánsaként működik,
3. az elnök akadályoztatása esetén vezeti a Közgyűlést és/vagy az Elnökség ülését;
4. az elnök távollétében az elnökségi ülések levezetése;
5. tájékoztatja a tagokat az Egyesület munkájáról;
6. előkészíti a vezető szerv üléseit, biztosítja működését és gondoskodik a határozatok végrehajtásáról, azok nyilvántartását folyamatosan kezeli.
7. nyilvántartja a tagságot,
8. gondoskodik az egyesület működésével kapcsolatos iratok megőrzéséről és azok folyamatos kezeléséről.

A további elnökségi tagok feladatait, a közöttük levő munkamegosztást az Elnökség határozza meg.

**5. A képviselet rendje**

Az egyesületet az Elnökség tagjai közül az elnök, illetve a főtitkár önállóan képviselik. A további elnökségi tagok csak az elnök, illetve a főtitkár együttes akadályoztatása esetén, írásbeli meghatalmazásuk alapján képviselhetik az egyesületet, a meghatalmazás szerint.

A képviselet előbbi rendje a bankszámla feletti rendelkezésre is irányadó.

**6. Felügyelő Bizottság**

***a)* Összetétele**

Az Egyesület felügyelő szerve a Felügyelő Bizottság, amely 3 főből áll. A FB tagjait a közgyűlés választja 5 éves időtartamra, a bizottsági tagsági jogviszony a tisztség elfogadásával jön létre. A bizottsági tag a bizottság munkájában személyesen köteles részt venni.

A Felügyelő Bizottság tagjai indokolt esetben visszahívhatóak, ha tisztségük ellátására méltatlanná válnak.

A Felügyelő Bizottság tagjai tiszteletdíjban, illetve költségtérítésben részesülhetnek.

***b)* Működése**

A Felügyelő Bizottság szükség szerint, de évente legalább egy alkalommal ülésezik, működésére az Elnökség működésének szabályait kell megfelelően alkalmazni. A Felügyelő Bizottság ügyrendjét maga állapítja meg.

A Felügyelő Bizottság ülései nyilvánosak, sorszámozott jegyzőkönyvet készít, határozatait ugyancsak sorszámozza. A jegyzőkönyv tartalmazza: az ülés helyét, idejét, a jelenlévő tagok, meghívott személyek és a jegyzőkönyvvezető nevét, a napirendet, a hozzászólásokat, az érdemi határozatokat és azok hatályát. A jegyzőkönyvet úgy kell vezetni, hogy abból az érdemi döntést támogatók és ellenzők számaránya megállapítható legyen. A Felügyelő Bizottság bármely tagja jogosult jegyzőkönyvbe foglaltatni neve feltüntetése mellett a döntésre leadott szavazatát. A jegyzőkönyvet a Felügyelő Bizottság ülésén a résztvevő tagok aláírják.

***c)* Hatásköre**

A Felügyelő Bizottság ellenőrzi az egyesület teljes működését és gazdálkodását, mind jog-, mind célszerűségi szempontból, az ügyvezetést pedig különösen az egyesület érdekeinek megóvása céljából. Ellenőrzi a jogszabályok, az alapszabály és az egyesületi határozatok végrehajtását, betartását.

A Bizottság ellenőrzési tevékenységét utóellenőrzés keretében folytatja, kivéve az éves költségvetés és a számviteli beszámoló esetét, melyeket azok közgyűlés általi elfogadása előtt véleményeznie kell.

A Felügyelő Bizottság tagjait ellenőrzési tevékenységük végzés során egyenlő jogok és azonos kötelezettségek illetik meg, így különösen: jogosultak az Egyesület működését és gazdálkodását ellenőrizni, jelentést, tájékoztatást, illetve felvilágosítást kérni az Egyesület Közgyűlésétől, illetve munkavállalóitól, az Egyesület könyveibe és irataiba betekinthet, azokat megvizsgálhatja és szakértővel megvizsgáltathatja.

A bizottság tagjai az ügyvezetéstől függetlenek, tevékenységük során nem utasíthatóak. A bizottsági tagok az Elnökség ülésén tanácskozási joggal részt vehetnek.

**V.**

**AZ EGYESÜLET GAZDÁLKODÁSA**

1. Az Egyesület vagyoni eszközei

Az Egyesület bevételei:

1. tagdíjak,
2. az Egyesület rendezvényeinek bevételei,
3. magán- és jogi személyek felajánlása,
4. elnyert pályázatok,
5. állami támogatás,
6. a mindenkori leltárjegyzékben foglaltak.

2. Az egyesület tagja belépéskor, illetve tagsági jogviszonya folyamán évente tagdíjat köteles fizetni.

A tagdíj mértéke tagonként évi 10.000,-Ft. Év közbeni belépéskor a tagdíj a belépés hónapjától az év hátralévő részére időarányosan számított mértékű, melyben a belépés hónapja egész hónapnak számít. A tagdíjat egy összegben előre a tárgyév március 31. napjáig kell megfizetni, az egyesület bankszámlájára történő átutalással.

3. Az Egyesület pénzeszközeinek felhasználása

Az Egyesület pénzeszközeinek célszerű felhasználására éves költségvetést készít. A következő évre szóló költségvetést és az előző év gazdálkodásáról szóló beszámolót a pénztáros terjeszti a Közgyűlés elé jóváhagyás végett.

A kifizetések két utalványozásra jogosult elnökségi tag együttes aláírása alapján teljesíthetők.

Az Egyesület tartozásaiért saját vagyonával felel.

**VI.**

**AZ EGYESÜLET MEGSZŰNÉSE**

Az egyesület jogutód nélkül megszűnik, ha:

- a tagok kimondják megszűnését; vagy

- az arra jogosult szerv megszünteti.

- az egyesület megvalósította célját vagy az egyesület céljának megvalósítása lehetetlenné vált, és új célt nem határoztak meg; vagy

- az egyesület tagjainak száma hat hónapon keresztül nem éri el a tíz főt,

feltéve mindegyik esetben, hogy a jogi személy vagyoni viszonyainak lezárására irányuló megfelelő eljárás lefolytatását követően a bíróság a jogi személyt a nyilvántartásból törli.

Az egyesület jogutódlással szűnik meg, ha más egyesülettel egyesül, illetve egy vagy több egyesületre szétválik.

**VII. VEGYES RENDELKEZÉSEK**

**Elismerések rendje**

1. Elismerésben részesülhet az a személy, aki a közösség vagy az Egyesület működésének feltételeit biztosítja, és ezáltal folyamatosan az Egyesület, illetve a közösség érdekében többletmunkát végez.

2. Az elismerések lehetnek erkölcsi és anyagi természetűek, illetve kedvezmények.

3. Az elismerésre fordítható összeg mértékét évente a Közgyűlés határozza meg a költségvetés elfogadása alkalmával. Az összeg érdem szerinti felosztása az Elnökség feladata.

4. Az Egyesület Elnökségének, a Bizottságok tagjainak, valamint a társadalmi munkát végzőknek éves munkájáért kedvezmény adható.

6. Az Egyesület vagyonállománya jelentősen csak az Elnökség egyhangú szavazatával változtatható meg. Elidegenítés esetén a változás költségeit a kedvezményezett fizeti.

**VIII.**

**ZÁRÓ RENDELKEZÉSEK**

1. Ez az Alapszabály a Magyar Elöltöltő Fegyveres Lövészek Szövetségének 1998-ban elfogadott, többször módosított Alapszabályának módosítása. Az 1998-ban elfogadott Alapszabály hatályát veszti, amennyiben a Közgyűlés a módosítást elfogadja. Az elfogadó határozat kimondását követően a módosított Alapszabály előírásait kell követni. Az Alapszabály ezen módosított rendelkezései a Fővárosi Törvényszék nyilvántartásban vételével egyidejűleg lépnek hatályba.

2. Ezt az alapszabályt az Egyesület Közgyűlése 2017. február 11-én fogadta el.

3. A tagjegyzék jelen alapszabály – nem nyilvános, elkülönítetten kezelt – mellékletét képezi.

4. A jelen alapszabályban nem szabályozott kérdésekre a Polgári Törvénykönyvről szóló 2013. évi V. törvény, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CXLXXV. törvény, illetve a kapcsolódó egyéb hatályos jogszabályok rendelkezései irányadóak.

Kelt: Budapest, 2017. február 11.

 ……………………………. ………………………………….

 Németh Balázs Egyesület Elnöke Pólik Sándor Egyesület Főtitkára

Alulírott dr. V. Nagy Orsolya ügyvéd a Magyar Elöltöltő-Fegyveres Lövészek Szövetsége Egyesület kérelmező jogi képviselője igazolom, hogy az alapszabály okirat egységes szerkezetbe foglalt szövege megfelel az alapszabály módosítások alapján hatályos tartalmának. Az egyesület 2016. október 28. napján kelt alapszabályának módosítására és egységes szerkezetbe foglalására a 7.Pk.61.003/1997/13. számú hiánypótlási végzésre tekintettel és a 2017. február 11. napján tartott közgyűlés határozata alapján került sor. A jelen egységes szerkezetű alapító okiratban a változások dőlten és vastagon szedve jelöltek. A 2016. október 28. napján kelt alapító okiratból törlésre kerültek az alábbi részek: III. fejezet 2. pontból: „*A tagság létrejöttének és fenntartásának feltétele a tagdíj határidőben történő megfizetése.”* A IV. fejezet 2/A d) pontjából : „*Szavazategyenlőség esetén a levezető elnök szavazata dönt.”* és a „*Az alapszabály módosításához, az egyesület céljának módosításához és az egyesület megszűnéséről szóló közgyűlési döntéshez .a jelenlévő szavazati joggal rendelkező tagok háromnegyedes szótöbbséggel hozott határozata szükséges.”* A IV. fejezet 3. a) pontból: „*Az Egyesület operatív vezetésével kapcsolatos feladatokat a legalább három, legfeljebb hét tagú Elnökség látja el.”,* „*Az Elnökség tagjai: az elnök, a főtitkár, és további legfeljebb öt elnökségi tag.”*

2017. február 11. napján ellenjegyzem:

|  |
| --- |
|  *dr. V. Nagy Orsolya* *ügyvéd* |
|  |
|  |